KIRJALLINEN KYSYMYS E-3483/97 komissiolle esittäjä(t): Alexandros Alavanos (GUE/NGL) (31. lokakuuta 1997)

Aihe: Seksuaalisen väärinkäytön tapaukset Euroopan unionin päiväkodissa

Ammattiliittojen, jotka ovat pyytäneet Euroopan parlamenttia antamaan tukensa parlamentaarisen valvonnan kautta, tietojen mukaan komission rakennuksessa toimivassa toimielinten yhteisessä Clovis-nimisessä päiväkodissa on ilmennyt seksuaalisen väärinkäytön tapauksia, joiden uhreina ovat olleet 2- ja 3-vuotiaat lapset.

Komissiolta, joka jo tietää asiasta, kysytään, suorittaako se asiaa jo neljän kuukauden ajan tutkineen Belgian poliisin tekemän tutkimuksen ohella omaa tutkimusta tai aikooko se sellaisen suorittaa, koskien niitä olosuhteita, joissa nämä tapahtumat sattuivat ja jotta saataisiin selvitettyä, ketkä ovat vastuussa tämän komission yksityisten hoitoon antaman päiväkodin tapahtumista.

Lopuksi, mikä on komission vastuu komission rakennuksessa toimivan päiväkodin turvallisuudesta, päiväkodin, jossa hoidettavina olevien lasten vanhemmat työskentelevät kaikki Euroopan unionin toimielimissä? Millä arviointiperusteilla yritysten vastuulle annetaan Euroopan unionin työntekijöiden lasten hoito ja kuinka Euroopan unionin päiväkotien henkilökunta valitaan? Mitä kiireellisiä toimenpiteitä komissio aikoo toteuttaa taatakseen, että hoidettavat lapset ovat täysin turvassa?

Komission jäsenen Erkki Liikasen komission puolesta antama vastaus (8. joulukuuta 1997)

Tutkinnan hoitaminen tapauksessa, joka koskee pedofiliasyytöksiin pohjautuvan rikostutkinnan käynnistämistä yhteisöjen virkamiesten lapsille tarkoitetussa päiväkodissa, ei kuulu komissiolle vaan Belgian viranomaisille. Komissio on pyrkinyt toimimaan kautta koko prosessin asianosaisten hyvinvointia silmällä pitäen. Niinpä se on tehnyt parhaansa avustaakseen oikeusviranomaisia näiden tutkimuksissa. Komission rooliksi on syystä jäänyt avustaa pyydettäessä, ryhtyä mahdollisuuksien rajoissa ehkäiseviin toimiin sekä tiedottaa asioista asianosaisille vanhemmille ja tarjota näille tukensa arkaluonteisia oikeudellisia tutkimuksia haittaamatta.

Yhteisöjen virkamiesten lapsille on Brysselissä tarjolla neljä päiväkotia: Palmerston, Beaulieu, Clovis ja Eastman. Viimeksi mainittu kuuluu parlamentin vastuualueeseen. Kaksi ensiksi mainittua sijaitsevat komissiolta vuokratuissa rakennuksissa toimien suoraan sen alaisuudessa. Kolmas näistä eli Clovis on uusi, kesäkuussa 1995 avattu päiväkoti. Se toimii komission omistamassa rakennuksessa, ja sitä pyörittää Esedra-yhtiö, joka on rekisteröity Belgiassa ja jonka ovat perustaneet kaksi italialaista yhtiötä, Aristea ja CIR. Nämä kaksi yhtiötä saivat komission aloitteesta käynnistetyn tarjouskilpailun ((EYVL C 366, 22.12.1994. )) perusteella sopimuksen päiväkodin pyörittämisestä. Komission rooli Cloviksessa rajoittuu rakennuksen ylläpitoon ja muihin töihin, fyysisen infrastruktuurin ja laitteiden tarjoamiseen, terveyteen ja turvallisuuteen liittyvien näkökohtien valvomiseen, vartiointiin sekä lääkärinpalveluihin, joihin kuuluu laillistettu lastenlääkäri. Komissio hallinnoi päivähoitopaikkojen hakua ja jakamista sekä valvoo ja arvioi päiväkodin kasvatustyön tasoa.

Sopimusasiakirjojen alihankkijaa komission suhteen velvoittavissa määräyksissä ensiksi mainitun on muun muassa palkattava henkilökuntaa, joka täyttää vaatimukset työkokemuksen, tutkinnon, koulutuksen, rikosrekisterin ja lääkärintodistuksen osalta. Alihankkijan on myös täytettävä vaatimukset, jotka liittyvät sopimusasiakirjassa edellytettyihin työnjohdon osuuteen ja palkkaamisen vähimmäisedellytyksiin. Sopimusosapuoli on vastuussa koko sopimuksen keston ja sen mahdollisen pidentämisen ajan vahingoista, jotka kohdistuvat henkilöihin, mukaan lukien lapsiin, sekä komission tarjoamiin tiloihin ja laitteisiin palveluiden tarjoamisen takia tai näiden yhteydessä. Jos alihankkijan toiminnassa esiintyypuutteita tai hän ei täytä sopimuksesta johtuvia velvoitteitaan, komissio voi keskeyttää maksujen suorittamisen tai irtisanoa sopimuksen.

Käynnissä olevan tutkinnan tässä vaiheessa komissio on vakuuttanut vanhemmille, että kaikkiin lasten turvallisuuden takaaviin toimiin on ryhdytty ja että se toimittaa vanhemmille kaikki tutkinnan kulkuun liittyvät tiedot.